銅雀硯歌
作者：高似孫
朝代：宋

paragraphs: 曹公夜讌凌雲臺，一言契闊含餘哀。
分香老伎各雲雨，歌舞不盡埋蒿萊。
漠漠頹基鄴山下，萬里煙塵無一瓦。
井幹罇酒自平生，烏鵲飛南播遺雅。
老農墾雨開荒寒，一礫千金苔未乾。
世人好奇不好近，直比周簋仍商盤。
老璞渾渾殊質魯，得水猶能發妍嫵。
更與人間作瓌古，月明夜盜西陵土。